Թուրքիայի արտաքին գործերի նախարար Մեվլյութ Չավուշօղլուն ավելի վաղ ասել է. «Մենք ուշադիր հետևում ենք 2015-ի նախօրեին Հայաստանի քայլերին: Դրանք արդար չեն: Հնարավոր չէ միակողմանի ու անարդար հիշողության հիման վրա լուծել գոյություն ունեցող խնդիրները: Հատկապես շատ սահմանափակ պատմական տեղեկությունների հիման վրա նման որոշումներ կայացնելը խնդիրներ է առաջացրել ու կառաջացնի»: Ոչ ավել, ոչ պակաս. «անարդար հիշողություն», «սահմանափակ պատմական տեղեկություններ»… Անցած հարյուր տարիների ընթացքում աշխարհասփյուռ հայության հանգրվանած երկրներում ու Հայաստանում հրատարակվել են հարյուր հազարավոր պատմական տեղեկություններ, փաստեր, լուսանկարներ: Ստեղծվել և ստեղծվում են գեղարվեստական և փաստավավերագրական ֆիլմեր: Դրանց հեղինակները ոչ միայն հայեր են, այլև այլազգիներ՝ այդ ողբերգական իրադարձությունների ականատես դեսպաններ, զինվորականներ, բժիշկներ, լրագրողներ, լուսանկարիչներ, միսիոներներ և այլն: